ועדת הכלכלה, כנסת 23, פרוטוקול מספר 130, 2020-11-30 11:30

יעקב מרגי: שלום לכולם.

יעקב מרגי: היום יום שני, 30 בנובמבר 2020, י"ד בכסלו התשפ"א.

יעקב מרגי: אני מתכבד לפתוח את ישיבת ועדת הכלכלה של הכנסת.

יעקב מרגי: על סדר-היום: הצעת צו שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש - הוראת שעה - תיקון) (הארכת התקופה הקובעת) (תיקון מס' 2), התשפ"א-2020.

יעקב מרגי: אני מבקש להזכיר לכל הנוכחים, לאלו שנמצאים איתנו כאן, לאלו שבזום, ולאלו שצופים בנו, שאנחנו דרשנו בהארכה הקודמת שהממשלה תתקן את הוראת השעה, את החוק.

יעקב מרגי: אני חושב ש-90 יום כבר לא נכונים למצב הנוכחי.

יעקב מרגי: מצד אחד, צריך לצמצם את זה ל-30 יום, ומצד שני, גם מזמין טיסה בתקופה הזו לוקח בחשבון שזו תקופה מאוד נזילה, ולכן סוגיית הפיצוי תרד, ואכן הממשלה עמדה בזה.

יעקב מרגי: אמרנו או שהממשלה תעשה את זה שאביא הצעת חוק פרטית.

יעקב מרגי: הממשלה עמדה בזה ואתמול היא העבירה את החוק והוא כנראה יעלה היום למליאה לקריאה ראשונה.

יעקב מרגי: הצעת החוק מונחת לפניי, ויש לה אפילו מס' - 1373.

יעקב מרגי: רננה, האם זה נכון?

רננה שחר: כן, אדוני.

יעקב מרגי: מייד אתן לך וליועץ המשפטי להתייחס.

יעקב מרגי: אנחנו נדרשים היום להאריך את הוראת השעה ל-31 לדצמבר, כפי שעשינו וזהו כבר ריטואלי חוזר מאז משבר הקורונה.

יעקב מרגי: אומרים לי שהצעת החוק נמצאת כבר בסדר-היום שפורסם היום, אבל זה כפוף לפטור מחובת הנחה.

יעקב מרגי: אני חושב שכל הצדדים עמדו בהתחייבותם.

יעקב מרגי: תסבירו לנו רק את המשמעות של הדברים.

יעקב מרגי: רננה, בבקשה.

רננה שחר: אדוני, מה שאנחנו מבקשים ממך ומהוועדה כרגע זה הארכת של התקופה הקובעת.

רננה שחר: זאת אומרת, על טיסות שמתוכננות להמריא החל ממחר.

רננה שחר: אתם צופים פני עתיד.

רננה שחר: אם אתם תאשרו את הצו זה אומר שחבילת ההטבות בחוק הוראת השעה היא שתחול על הטיסות, אם חס וחלילה יבוטלו, החל ממחר.

יעקב מרגי: עד ל-31 לדצמבר.

רננה שחר: כרגע אנחנו מבקשים עד ה-31 לדצמבר 2020.

יעקב מרגי: תסבירי מה המשמעות אם החוק ייכנס לתוקפו.

רננה שחר: כדי לשנות את מרכיבי חבילת ההטבות שכרגע כלולים: השבת תמורה תוך 90 יום, אין פיצוי, הגבלת הלנה לשני לילות ואפשרות לחברת התעופה להציע ואוצ'ר כחלופה לכרטיס חלופי או השבת תמורה – זו חבילת ההטבות של חוק הוראת השעה, אנחנו אומרים את השבת התמורה בהתאם להנחיית הוועדה, כשחברי הוועדה לא היו מרוצים מ-90 היום ואמרו: די, הבנו אתכם.

רננה שחר: בתחילה כשכל חברות תעופה חטפו בומבה הבנו שצריך 90 יום, עכשיו כבר לא צריך, עכשיו כבר רוב הכספים הוחזרו ואתם כבר צריכים לדעת יותר מזה.

רננה שחר: אנחנו רק את הדבר הזה מכווצים ל-30 יום, את חובת השבת התמורה.

רננה שחר: זאת אומרת, החבילה החדשה בחוק, אחרי שאם וכו' יאושר פה ויוכן פה, זה יהיה השבת תמורה תוך 30 יום מיום הטיסה והגבלה לשני לילות של התמורה, אי חובת פיצוי, פיצוי בנוסף להשבת התמורה, ועדיין הוואוצ'ר בתוקף.

רננה שחר: זה יקרה ביום שהכנסת תאשר וזה ייכנס לתוקף.

רננה שחר: זאת אומרת, כרגע יש לנו שתי תקופות מקבילות שרצות: האחת, זה מה שאתם עושים עכשיו.

רננה שחר: אם תוך כדי תשנו את התנאים, - - - לא מספיק ברורה.

רננה שחר: טיסה שתובל מחר, ה - - -

יעקב מרגי: לו יצויר שהחוק עובר היום בקריאה שלישית, זאת אומרת טיסה שתבוטל מחר, זה תוך 30 יום.

רננה שחר: נכון.

יעקב מרגי: זה משנה אוטומטית.

רננה שחר: את חבילת ההטבות, בדיוק.

יעקב מרגי: החוכמה שבדבר היא שזה לא תיקון לחוק אלא תיקון להוראת שעה.

איתי עצמון: נכון.

רננה שחר: זה מה שאנחנו מבקשים היום.

יעקב מרגי: התייחסויות, בבקשה.

שרון בראנסטון: קודם כל, גונן ביקש להתנצל שהוא לא יכול להיות.

שרון בראנסטון: היה לו עניין אישי.

שרון בראנסטון: אני שוחחתי גם עם רננה.

שרון בראנסטון: כמובן שהתיקון שעולה היום מקובל עלינו ואין לנו שום התייחסות לגביו.

שרון בראנסטון: בכל מה שקשור לתיקון שנמצא כרגע בתהליכי חקיקה, מה שרננה תיארה לגבי ה-30 יום, ההסתייגות היחידה שיש לנו - - -

יעקב מרגי: גברתי, אנחנו כרגע דנים בהוראת השעה.

איתי עצמון: בצו.

יעקב מרגי: בצו, בהוראת השעה.

שרון בראנסטון: אין לנו הערות לצו.

יעקב מרגי: תהיה לך הזדמנות להתארח אצלנו ולומר מה שאת רוצה בהליך החקיקה.

שרון בראנסטון: בסדר גמור.

יעקב מרגי: האם יש עוד התייחסויות?

יעקב מרגי: נא לקרוא את הצו.

רננה שחר: "בתוקף סמכותי לפי סעיף 3 לחוק שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת שעה – תיקון), התש"ף - 2020 (להלן – החוק), בהתייעצות עם שר הכלכלה והתעשייה ובאישור ועדת הכלכלה של הכנסת, מכיוון שקיימות מגבלות שהטילו מדינות על כניסת בני אדם לשטחן או על טיסות לשטחן, לשם התגוננות מפני נגיף הקורונה החדש, המשפיעות באופן משמעותי על תנועת נוסעים מישראל ואליה, אני מצווה לאמור: הארכת התקופה הקובעת בצו שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת שעה – תיקון) (הארכת התקופה הקובעת), התש"ף - 2020, בסעיף 1 במקום "עד יום י"ד בכסלו התשפ"א (30 בנובמבר 2020)" יבוא "עד יום ט"ז בטבת התשפ"א (31 בדצמבר 2020)".

רננה שחר: "

יעקב מרגי: האם מישהו רצה להגיב או שהייתה זו תקלה בשמע?

יעקב מרגי: אם אין מישהו שרוצה להגיב, נצביע.

יעקב מרגי: מי בעד אישור הצו?

יעקב מרגי: בעד – פה אחד

יעקב מרגי: אין מתנגדים, אין נמנעים.

יעקב מרגי: הצו אושר.

יעקב מרגי: אנחנו ממתינים בכיליון עיניים לדון בחוק.

יעקב מרגי: אני חושב שזה הישג של הוועדה, שבכלל הבקענו את בצורת החקיקה של הממשלה עם זה וזה אפשר גם את הסיבים.

עידן רול: כן, בוא נראה.

יעקב מרגי: מה אכפת לי לקשור לעצמי כתרים שהצלחתי להבקיע את החומה.

עידן רול: שהממשלה תעשה גם את חלקה.

יעקב מרגי: ודאי.

יעקב מרגי: אני מקווה שגם הסיבים יגיעו אלינו ונתחיל לעבוד עליהם.

יעקב מרגי: אנחנו ממתינים בחרדת קודש.

עידן רול: זה חשוב.

יעקב מרגי: תודה רבה, הישיבה נעולה.